CELEX ID: 32012R0568
Publication Date: 2012-06-28

Document:
KOMISIJOS ĮGYVENDINIMO REGLAMENTAS (ES) Nr. 568/2012
2012 m. birželio 28 d.
kuriuo iš dalies keičiamas Reglamentas (EB) Nr. 555/2008 dėl vyno sektoriaus paramos programų teikimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 103za straipsnį kartu su 4 straipsniu;
kadangi:
(1)
Reglamento (EB) Nr. 1234/2007 103k straipsnio 1 dalyje numatyta, kad kiekviena to reglamento Xb priede nurodyta valstybė narė gamintoja turi pateikti Komisijai penkerių metų paramos programos, kurioje nurodytos vyno sektoriaus paramos priemonės, projektą.
(2)
2008 m. birželio 27 d. Komisijos reglamento (EB) Nr. 555/2008, kuriuo nustatomos išsamios Tarybos reglamento (EB) Nr. 479/2008 dėl bendro vyno rinkos organizavimo įgyvendinimo taisyklės, taikomos vyno sektoriaus paramos programoms, prekybai su trečiosiomis šalimis, gamybos potencialui ir kontrolei (2), 2 straipsnio 1 dalyje numatyta, kad pirmosios paramos programos turi būti teikiamos penkeriems finansiniams metams (nuo 2009 iki 2013 m.);
(3)
siekiant pasirengti antrajam paramos programų 2014-2018 finansiniams metams projektų teikimui, reikia nustatyti naujo programavimo laikotarpio struktūrą ir specialiuosius reikalavimus. Be to, būtina nustatyti paramos programų projektų antrojo pateikimo terminą;
(4)
turėtų būti nustatytas terminas valstybėms narėms, norinčioms nuo 2014 m. valstybės dotacijos sumas įtraukti į bendrosios išmokos schemą, kaip numatyta Reglamento (EB) Nr. 1234/2007 103o straipsnyje;
(5)
Reglamentas (EB) Nr. 555/2008 turėtų būti atitinkamai iš dalies pakeistas;
(6)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 555/2008 iš dalies keičiamas taip:
(1)
2 straipsnis pakeičiamas taip:
„2 straipsnis
Paramos programų teikimas
1. Pirmasis paramos programos projektas, nurodytas Reglamento (EB) Nr. 1234/2007 103k straipsnio 1 dalies 1 pastraipoje teikiamas penkeriems (2009-2013) finansiniams metams.
2014-2018 finansiniams metams valstybės narės paramos programos projektą pateikia Komisijai iki 2013 m. kovo 1 d. Jei valstybės dotacija, numatyta nuo 2014 finansinių metų ir vėliau, po tos datos yra keičiama, valstybės narės atitinkamai pakeičia paramos programas.
Valstybės narės, naudodamos elektronines priemones ir I priede pateiktą formą, pateikia paramos programos projektą Komisijai.
Valstybės narės, naudodamos II priede pateiktą formą, pateikia Komisijai pirmoje ir antroje pastraipose nurodyto paramos programos projekto finansinį planą.
2. Valstybės narės praneša Komisijai apie priimtus arba pakeistus teisės aktus, susijusius su 1 dalyje nurodytais paramos programų projektais. Komisijai galima pranešti nurodant interneto svetainę, kurioje viešai prieinami atitinkami teisės aktai.
3. Valstybės narės, nusprendusios nuo 2010 finansinių metų ir visą 1 dalies pirmoje pastraipoje nurodytą laikotarpį į bendrosios išmokos schemą įtraukti visą valstybės dotacijos sumą, pateikia šio reglamento II priede nustatytą formą, kurios atitinkama eilutė turi būti tinkamai užpildyta ir kuri pateikiama vieną kartą iki 2008 m. birželio 30 d.
Valstybės narės, nusprendusios nuo 2014 finansinių metų ir visą 1 dalies antroje pastraipoje nurodytą laikotarpį į bendrosios išmokos schemą įtraukti valstybės dotacijos sumas, pateikia II priede nustatytą formą, kurios atitinkama eilutė turi būti tinkamai užpildyta ir kuri pateikiama iki 2012 m. gruodžio 1 d.
4. Valstybės narės, nusprendusios savo paramos programose atsižvelgti į regionų specifiką, taip pat gali pateikti išsamią informaciją apie kiekvieną regioną, naudodamos III priede nustatytą formą.
5. Valstybės narės yra atsakingos už išlaidas nuo tos dienos, kai Komisija gauna jų paramos programas, iki šių programų taikymo pradžios dienos pagal Reglamento (EB) Nr. 1234/2007 103k straipsnio 2 dalies pirmą pastraipą.“
(2)
I, II, III, IV, V, VI, VII, VIII, VIIIa ir VIIIb priedai iš dalies keičiami pagal šio reglamento priedą.
2 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. birželio 28 d.

EuroVoc Classification:
Level 1: 100150
100157
100143
100156
Level 2: 100171
100256
100223
100250
100245
Level 3: 2723
2442
2460
4488
5017
2443
All Descriptors: 2173
2793
2965
4713
4734
5334
8459